Ìyàwó mi sìn mí sí ọ̀nà, nígbà tí ó sì máa padà, ó wí fún mi kí n gbìyànjú tètè dé nítorí kí ojú má baà ro òun. Lẹ́hìn èyí, ó súre fún mi pé n óò rí ẹran pa ó sì tún wí fún mi pé bí mo bá rí ẹyẹ àparò kí n pá ọ̀kan bọ̀, nítorí ẹyẹ àparò ń wu òun láti jẹ, ṣé bí àwọn obìnrin obìnrin bá ti lóyún àyípadà pàtàkì ti dé sí wọn, kì í ṣe gbogbo oúnjẹ ni ó máa ń wú wọ́n jẹ bẹ́ẹ̀ ni ẹni tí kò bá ṣe ìtọ́jú aboyún kúrò ni ipò ènìyàn, òun ni à bá máa pè ní paramọ́lẹ̀ tí ó gbe àwọ̀ ekòló borta: eejò olóró ni paramọ́lẹ̀ ṣùgbọ́n jẹ́ẹ́jẹ́ẹ́ ni ekòló ń siré tirẹ̀ kiri. Nítorí náà mo ń tọ́jú ìyàwó mi púpọ̀ púpọ̀ ní àkókò yìí, mo ń kẹ́ ẹ gan-an ni, nígbà tí ó sì sọ̀rọ̀ ẹyẹ àparò mo pinnu àti wá àparò dé góńgó. Àti pàápàá nígbà tí ata pẹ̀lú àlùbọ́sà bá ṣe ìpàdé lórí àparò, nǹkan náà yóò bọ́ sí i. Lẹ́hìn tí ìyàwó mí sìn mí sí ọ̀nà díẹ̀ mo kí i mo wí pé: ‘Máa padà lọ sí ilé, ìyàwó mi, àpé, máa wo ilé dè mí o, èmi náà kò ní pẹ́, ìrẹsì ni kì o sè dè mí, nítorí àkàṣù ẹ̀kọ ni mo jẹ lánàá, bẹ́ẹ̀ ni mo jẹ ni ọkà ni mo jẹ ní ìjẹta; n ó gbìyànjú àti pa ẹran bọ̀, bí ọwọ́ bá sì ba àparò, a jẹ́ pé nǹkan náà yóó ṣe ẹnu re. Bí ẹnikẹ́ni bá wá mi dé ilé, wí fún olúwaarẹ̀ pé mo yára bọ́ sí ẹ̀hìn odi.’
Iyawo mi sin mi si ona, nigba ti o si maa pada, o wi fun mi ki n gbiyanju tete de nitori ki oju ma baa ro oun. Lehin eyi, o sure fun mi pe n oo ri eran pa o si tun wi fun mi pe bi mo ba ri eye aparo ki n pa okan bo, nitori eye aparo n wu oun lati je, se bi awon obinrin obinrin ba ti loyun ayipada pataki ti de si won, ki i se gbogbo ounje ni o maa n wu won je bee ni eni ti ko ba se itoju aboyun kuro ni ipo eniyan, oun ni a ba maa pe ni paramole ti o gbe awo ekolo borta: eejo oloro ni paramole sugbon jeejee ni ekolo n sire tire kiri. Nitori naa mo n toju iyawo mi pupo pupo ni akoko yii, mo n ke e gan-an ni, nigba ti o si soro eye aparo mo pinnu ati wa aparo de gongo. Ati paapaa nigba ti ata pelu alubosa ba se ipade lori aparo, nnkan naa yoo bo si i. Lehin ti iyawo mi sin mi si ona die mo ki i mo wi pe: ‘Maa pada lo si ile, iyawo mi, ape, maa wo ile de mi o, emi naa ko ni pe, iresi ni ki o se de mi, nitori akasu eko ni mo je lanaa, bee ni mo je ni oka ni mo je ni ijeta; n o gbiyanju ati pa eran bo, bi owo ba si ba aparo, a je pe nnkan naa yoo se enu re. Bi enikeni ba wa mi de ile, wi fun oluwaare pe mo yara bo si ehin odi.’